DOCUMENT DE LUCRU AL SERVICIILOR COMISIEI Rezumatul evaluării impactului /* SWD/2013/0332 final */





Fișă rezumat Evaluarea impactului referitoare la măsurile privind piața unică europeană a comunicațiilor electronice și de realizare a unui continent conectat A. Necesitatea de a acționa De ce? Care este problema pe care o abordăm? Uniunea este fragmentată în piețe naționale distincte și nu dispune, astfel, de o piață unică autentică a serviciilor de comunicații electronice. Normele UE sunt aplicate diferit, ridicând astfel obstacole în calea accesului, îngreunând furnizarea de către operatori a serviciilor transfrontaliere și crescând costurile aferente suportate de aceștia. Fragmentarea se extinde la toate normele sectoriale esențiale: autorizația de a opera în condițiile unor norme coerente, accesul la inputurile esențiale pentru activitățile comerciale fixe sau mobile, normele privind protecția utilizatorilor finali; un simptom major îl reprezintă costurile nejustificate ale comunicațiilor transfrontaliere din cadrul Uniunii. Fragmentarea nu afectează doar acest sector, ci multe alte sectoare precum transporturile și furnizorii de servicii transfrontaliere (comerțul, turismul, serviciile financiare). Operatorii europeni nu pot beneficia suficient de economiile de scară și de noile posibilități de creștere. Ei nu exploatează integral posibilitățile oferite de internet. În același timp, consumatorii au la dispoziție mai puține opțiuni, servicii de o calitate mai puțin inovatoare și continuă să plătească tarife ridicate pentru apelurile internaționale sau pentru comunicațiile de date și de voce atunci când călătoresc pe teritoriul Uniunii. Ce urmărește această inițiativă? Obiectivul inițiativei este să permită finalizarea pieței unice europene a comunicațiilor electronice. Eliminarea obstacolelor identificate din calea pieței unice, prin vizarea diferitelor tipuri de fragmentare în cadrul unei singure inițiative, va favoriza o concurență sporită și va permite crearea de noi servicii și aplicații inovatoare. Piața unică va permite întreprinderilor să își extindă activitățile, ajutând astfel operatorii europeni să devină mai competitivi la nivel mondial și să atragă noi actori pe piață. Care este valoarea adăugată a acțiunilor la nivelul UE? Pentru a remedia actuala fragmentare sunt necesare măsuri la nivelul UE, constând în eliminarea blocajelor identificate și crearea posibilității ca operatorii să beneficieze de un cadru de reglementare coerent și de inputuri comune, în vederea furnizării de servicii la nivelul întregii Uniuni. Măsurile la nivelul UE ar conduce, de asemenea, la reducerea sarcinii administrative și de reglementare, la asigurarea consecventă a unui nivel înalt de protecție a consumatorilor, cu efect de stimulare a încrederii, precum și la o mai mare varietate a opțiunilor aflate la dispoziția utilizatorilor. B. Soluții Ce opțiuni de politică legislative și nelegislative au fost luate în considerare? Există o opțiune preferată? De ce? Opțiunea 1 vizează să favorizeze finalizarea pieței unice prin coordonarea reglementărilor. Aceasta abordează problemele identificate prin utilizarea de recomandări (articolul 292 din TFUE și articolul 19 din directiva-cadru), precum și prin revizuirea preconizată a unor elemente ale cadrului de reglementare a serviciilor și rețelelor de comunicații electronice, cum ar fi Directiva privind serviciul universal, în 2014, și Regulamentul privind serviciile de roaming, în 2016. Opțiunea 2, cea preferată, cuprinde un set integrat de măsuri legislative specifice de creare a unei piețe unice complete a serviciilor de comunicații electronice, sprijinit de o mai bună coordonare la nivelul UE (prin introducerea unei autorizații UE unice pentru furnizorii europeni de comunicații electronice, precum și prin furnizarea de servicii pe baza unor norme armonizate de protecție a consumatorilor, prin măsuri corective convergente în materie de reglementare, accesul la inputuri comune – precum spectrul de frecvențe radio, linii închiriate și bitstream – și un spațiu unic de consum în care tarifele de roaming și cele transfrontaliere să nu mai fie un impediment și în care accesul la internetul deschis să fie garantat). Această opțiune se bazează pe cadrul de reglementare actual, păstrându-i elementele principale (cum ar fi analiza pieței, identificarea cazurilor de poziții dominante și impunerea de măsuri corective ex ante pentru a garanta o concurență efectivă), reducând treptat presiunea normativă dacă piețele se dovedesc competitive și, prin modificări specifice, urmărește să asigure o coerență sporită a reglementărilor, mai ales pentru întreprinderile care operează în mai multe state membre și, în același timp, garantând utilizatorilor avantajele unui continent conectat. Opțiunea 3 este identică cu opțiunea 2 din punctul de vedere al măsurilor preconizate, dar diferă în ceea ce privește structura de guvernanță. Această opțiune prevede crearea unei autorități de reglementare unice la nivelul UE, care să aibă atribuții de implementare și punere în aplicare a unor servicii paneuropene, inclusiv în domeniul spectrului de frecvențe radio, în cooperare cu autoritățile naționale de reglementare, după caz. Cine sprijină fiecare opțiune? Se înregistrează un nivel ridicat de convergență privind nevoia urgentă de a depăși fragmentarea identificată a pieței unice a serviciilor de comunicații electronice. Totuși, opiniile sunt împărțite în ceea ce privește cele mai bune metode de realizare a acestui obiectiv, în funcție de prioritățile diferitelor grupuri de părți interesate. Unele părți interesate (în special operatorii istorici) susțin modificări profunde, inclusiv o mai mare coerență a strategiilor de reglementare a rețelelor fixe și mobile, mai multă previzibilitate și continuitate, precum și creșterea nivelului de dereglementare. Anumiți operatori și-au exprimat îngrijorarea privind urmările anumitor dispoziții ale acestor propuneri asupra propriilor venituri, în special în cazul apelurilor internaționale și în roaming. Alți actori din acest domeniu (inclusiv solicitanții de acces) susțin o mai bună punere în aplicare și o mai mare coerență în cazul furnizării de produse de acces „virtual”. Toți operatorii de telecomunicații sunt de acord cu privire la necesitatea unei coordonări mai bune a politicii în domeniul spectrului de frecvențe radio pentru a elibera mai multe benzi de frecvențe pentru serviciul în bandă largă într-un mediu de reglementare care să favorizeze stabilitatea și investițiile. Organizațiile de consumatori susțin eliminarea costurilor artificiale (pentru serviciile de roaming, de exemplu) care survin ori de câte ori consumatorii utilizează servicii după trecerea frontierelor. Mulți furnizori de servicii (din domeniile transporturilor, navigației, logisticii) susțin și ei eliminarea tarifelor de roaming pentru a dezvolta modele comerciale inovatoare. În plus, ei insistă pentru eliminarea discriminării generate de blocarea serviciilor și limitarea vitezei acestora. Utilizatorii din industrie, de la întreprinderi mari la IMM-uri, inclusiv antreprenorii și întreprinderile nou-înființate din domeniul internetului, subliniază importanța pentru competitivitate a accesului la soluții de conectare de înaltă calitate, care să le permită să beneficieze, între altele, de avantajele aplicațiilor de cloud computing și ale celor aferente serviciilor de comunicații de tip mașină către mașină (machine-to-machine). Se exprimă din ce în ce mai multe preocupări referitoare la lipsa de acoperire a benzii largi și la congestionarea rețelelor mobile. În cadrul unei dezbateri de orientare care a avut loc cu ocazia Consiliului Transporturi, Telecomunicații și Energie din 6 iunie 2013, un număr considerabil de delegații a sprijinit obiectivul de finalizare a pieței unice a telecomunicațiilor, subliniind, între altele, următoarele priorități: asigurarea unei concurențe puternice, promovarea unor opțiuni mai bune pentru consumatori, asigurarea neutralității rețelei, abordarea proporționată a problemei tarifelor de roaming, creșterea coerenței cadrului normativ, evitarea arbitrajului de reglementare și asigurarea unei mai bune coordonări a abordărilor naționale în domeniul spectrului de frecvențe radio. Un număr mare de delegații au exprimat preocupări legate de centralizarea politicilor prin intermediul unei autorități de reglementare unice la nivelul UE și/sau un sistem central la nivelul UE de autorizare și de alocare a spectrului de frecvențe radio. Parlamentul European a organizat deja trei reuniuni pentru a discuta viitoarele propuneri. Deputații din Parlamentul European au subliniat în special faptul că, în cadrul unei piețe unice autentice a serviciilor de comunicații electronice, trebuie să se elimine tarifele de roaming, să se introducă norme clare și stricte privind neutralitatea rețelei și să se asigure un nivel înalt de protecție a consumatorilor. Deputații au subliniat, de asemenea, nevoia de realism și de evaluare a noilor propuneri din perspectiva așteptărilor și a constrângerilor de timp. C. Impacturile opțiunii preferate Care sunt beneficiile opțiunii preferate (după caz, care sunt beneficiile principale)? Principalul beneficiu direct al pieței unice a serviciilor de comunicații electronice este estimat la o valoare de ordinul a 110 miliarde EUR pe an. În plus, se preconizează că se vor propaga efecte pozitive și asupra altor sectoare, care se vor concretiza în câștiguri potențiale de câteva zeci de miliarde EUR pe an. Beneficiul opțiunii preferate, în comparație cu celelalte, constă în faptul că se bazează pe legislația și guvernanța existente și se axează pe aspectele esențiale ale problemelor identificate în materie de fragmentare, fără o centralizare excesivă, și este, așadar, o metodă realistă pentru a realiza aceste beneficii mai rapid și mai sigur decât celelalte opțiuni. Opțiunea preferată este o soluție pragmatică la problemele presante legate mai ales de asigurarea disponibilității în timp util a spectrului de frecvențe radio pentru a evita congestionarea sau prăbușirea rețelelor. În primul rând, se preconizează beneficii imediate de pe urma dinamizării pieței europene a telecomunicațiilor în sectoarele direct legate de aceasta, cum ar fi fabricarea echipamentelor de telecomunicații, dezvoltarea de aplicații și industria conținuturilor. În al doilea rând, domenii precum industria auto, sectorul logistic sau sectorul energetic vor beneficia în cadrul pieței unice de o mai bună conectivitate și de creșteri ale productivității, de exemplu datorită extinderii aplicațiilor cloud, obiectelor conectate și posibilității de a furniza servicii integrate pentru diferitele departamente ale unei întreprinderi. În al treilea rând, administrațiile publice și serviciile de uz general, îndeosebi sectorul sănătății, vor beneficia de extinderea serviciilor de tip e-guvernare și e-sănătate. De exemplu, serviciile de e-sănătate vor putea oferi îngrijire de mai bună calitate, la costuri mult mai reduse. În sfârșit, consumatorii europeni vor beneficia de mai multe opțiuni și de servicii mai inovatoare și de mai bună calitate. Opțiunea aleasă poate conduce la realizarea obiectivului urmărit fără a crea sarcini administrative suplimentare. Care sunt costurile opțiunii preferate (după caz, care sunt costurile principale)? Se preconizează că regimul de reglementare simplificat propus nu va genera costuri administrative și de reglementare pentru întreprinderi, ci, dimpotrivă, le va micșora și pe cele existente. Unele măsuri pot duce la reducerea unui flux de venituri pentru operatori. Dacă apelurile în roaming și cele intra-UE ar fi furnizate la tarife naționale, în cazul scenariului cel mai pesimist (și anume dacă nu se ține cont de efectele flexibilității tarifelor sau de criteriul utilizării rezonabile pentru apelurile în roaming), se estimează o pierdere anuală de venituri de 1 650 milioane EUR ca urmare a pierderii veniturilor din roaming și o reducere cu 700 de milioane EUR a veniturilor legate de apelurile internaționale. În realitate, așadar, impactul va fi probabil mult mai redus. În plus, o pierdere a veniturilor operatorilor s-ar fi produs oricum, în special ca urmare a Regulamentului privind serviciile de roaming (care prevede că diferența dintre tarifele naționale și cele internaționale în roaming trebuie să se apropie de zero până în 2016), a creșterii concurenței și a schimbărilor tehnologice (de exemplu, telefonia prin internet). Pe de altă parte, acest cadru va permite valorificarea unor noi surse de venituri, utilizarea spectrului de frecvențe radio în condiții mai bune și realizarea de economii de scară. Care vor fi urmările asupra întreprinderilor, IMM-urilor și microîntreprinderilor? Opțiunea preferată – prin eliminarea obstacolelor din calea conectivității – crește productivitatea și creează noi oportunități comerciale pentru toate părțile implicate. Conform noilor reglementări, furnizorilor de servicii de internet le va fi mult mai ușor să achiziționeze servicii de conectivitate de calitate potrivită, adecvate serviciilor furnizate, iar calitatea generală a accesului la internet se va ameliora în toată Europa, în beneficiul atât al furnizorilor, cât și al utilizatorilor de servicii bazate pe internet. Va exista un impact semnificativ asupra bugetelor naționale și asupra administrațiilor? Alegerea regulamentului ca instrument legislativ nu presupune niciun fel de costuri de transpunere sau de punere în aplicare pentru autoritățile publice. Pentru administrații, impactul pe termen lung al măsurilor propuse va fi, de asemenea, în general benefic, întrucât veniturile mai ridicate provenind din utilizarea spectrului de frecvențe radio vor spori, în timp, veniturile fiscale. Cu toate acestea, dacă nu se aplică bunele practici, s-ar putea înregistra și o serie de deficiențe. Este puțin probabil ca îmbunătățirea coordonării în materie de reglementare între autorități să necesite resurse suplimentare. Vor exista alte efecte semnificative? Piața unică a serviciilor de comunicații electronice reprezintă baza în vederea creării pieței unice digitale, iar efectele pozitive ale acesteia se vor reflecta în întreaga economie digitală. D. Măsuri ulterioare Când va fi revizuită această politică? Comisia va evalua impactul măsurilor propuse după o perioadă de patru ani și, după caz, va propune adaptări corespunzătoare.